Bruce Fordyce (gebore 3 Desember 1955 in Hong Kong) is 'n Suid-Afrikaanse maraton- en ultramaratonatleet. Hy is bekend dat hy die Suid-Afrikaanse Comrades-maraton 'n rekord van nege keer, waarvan agt keer agtereenvolgens, gewen het. Hy het ook die Londen na Brighton-maraton drie jaar in 'n ry gewen. Hy hou tans die wêreldrekord vir die oor-50 myl en het vantevore ook die wêreldrekord vir die oor-100km gehou. Fordyce is in Hong Kong gebore en verhuis op 13-jarige ouderdom saam met sy gesin na Johannesburg. Hy voltooi sy skoolloopbaan aan die Woodmead Hoërskool en studeer daarna aan die Universiteit van die Witwatersrand, waar hy in 1977 'n BA-graad en in 1979 'n honneursgraad verwerf. Gedurende die tyd was hy ook 'n lid van die universiteit se studenteraad, sowel as 'n komiteelid van die Wits Atletiekklub. In 1977 neem Fordyce aan sy eerste Comrades-maraton deel en eindig 43ste vanuit 1678 inskrywings. Hy kom 14de in 1978, 3de in 1979, 2de in 1980, en wen daarna die wedloop vir 'n ongekende agt agtereenvolgende jare (1981-1988).